(2)

Leasaítear Airteagal 4 mar a leanas: (a) cuirtear an méid seo a leanas in ionad an teidil: “Airteagal 4 Samplaí taighde agus diagnóiseacha, agus samplaí de tháirgí de bhunadh ainmhíoch agus de tháirgí ilchodacha chun críche anailíse táirgí agus tástála cáilíochta, lena n-áirítear anailís orgánaileipteach”; (b) cuirtear isteach mír 3, 4 agus 5 seo a leanas: “3. Féadfaidh údarás inniúil an Bhallstáit cinn scríbe samplaí de tháirgí de bhunadh ainmhíoch agus de tháirgí ilchodacha chun críche anailíse táirgí agus tástála cáilíochta, lena n-áirítear anailís orgánaileipteach, a dhíolmhú ó rialuithe oifigiúla ag poist rialaithe teorann ar na coinníollacha seo a leanas: (a) gur eisigh an t-údarás inniúil údarú don oibreoir atá freagrach as anailís nó tástáil na samplaí, sula dtugtar isteach san Aontas iad, údarú chun iad a thabhairt isteach san Aontas i gcomhréir le mír 4 agus go bhfuil an t-údarú sin taifeadta i ndoiciméad oifigiúil arna sheachadadh ag an údarás sin; (b) go mbeidh an doiciméad oifigiúil dá dtagraítear i bpointe (a) nó cóip de, an deimhniú nó an dearbhú dá dtagraítear i mír 4(b), nó más infheidhme, aon doiciméad a cheanglaítear faoi na rialacha náisiúnta dá dtagraítear i mír 4(c), ag gabháil leis na samplaí, go dtí go sroicheann na samplaí an t-oibreoir atá freagrach as anailís nó tástáil na samplaí. Maidir leis na samplaí dá dtagraítear sa chéad fhomhír, i gcás ina dtabharfar isteach san Aontas iad trí Bhallstát nach é an Ballstát cinn scríbe é, tíolacfaidh an t-oibreoir na samplaí sin ag post rialaithe teorann. 4. San údarú chun samplaí de tháirgí de bhunadh ainmhíoch agus de tháirgí ilchodacha a thabhairt isteach san Aontas chun críche anailíse táirgí tástála cáilíochta, lena n-áirítear anailís orgánaileipteach, sonróidh údarás inniúil an Bhallstáit cinn scríbe an méid seo a leanas: (a) is de thionscnamh tríú tíortha nó réigiúin tríú tíortha a liostaítear i Rialachán Cur Chun Feidhme (AE) 2021/404 ón gCoimisiún (*2) iad na samplaí; (b) go bhfuil an deimhniú nó an dearbhú ábhartha arna tharraingt suas de réir na múnlaí a bunaíodh le Rialachán Cur Chun Feidhme (AE) 2020/2235 ón gCoimisiún (*3) ag gabháil leis na samplaí; I go gcomhlíonfaidh na samplaí, ag brath ar an tráchtearra, an méid seo a leanas: (i) ceanglais ábhartha a leagtar síos i Rialachán Tarmligthe (AE) 2020/692 ón gCoimisiún (*4); nó (ii) rialacha náisiúnta i gcomhréir le hAirteagail 230(2), 234(3) agus 238(4) de Rialachán (AE) 2016/429, i gcás inarb infheidhme; (d) na ceanglais maidir leis an tsláinte phoiblí maidir leis na nithe seo a leanas: — teacht isteach sa Bhallstát cinn scríbe, a bhféadfadh ceanglais a bheith ar áireamh ann maidir le lipéadú agus pacáistiú i dtaca leis na samplaí; agus — an anailís nó an tástáil ar na samplaí ag an oibreoir; (e) an t-oibreoir atá freagrach as anailís nó tástáil a dhéanamh ar na samplaí, lena n-áirítear tagairt do sheoladh áitreabh an oibreora arb é ceann scríbe na samplaí é; (f) an t-údarás inniúil atá freagrach as rialuithe oifigiúla ag áitreabh an oibreora arb é ceann scríbe na samplaí é; agus (g) oibleagáidí an oibreora atá freagrach as an anailís nó as an tástáil gan na samplaí a mheascadh le bia atá le cur ar an margadh, taifid a choimeád ar úsáid na samplaí agus na samplaí a dhiúscairt tar éis na hanailíse táirge nó na tástála cáilíochta i gcomhréir le Rialachán (CE) Uimh. 1069/2009 ó Pharlaimint na hEorpa agus ón gComhairle (*5). 5. Sna húdaruithe dá dtagraítear i mír 1(a) agus i mír 3, sa chéad fhomhír, i bpointe (a), sonróidh údarás inniúil an Bhallstáit cinn scríbe uasmhéid na samplaí atá díolmhaithe ó rialuithe oifigiúla ag poist rialaithe teorann. (*2) Rialachán Cur Chun Feidhme (AE) 2021/404 ón gCoimisiún an 24 Márta 2021 lena leagtar síos na liostaí de thríú tíortha, nó de chríocha nó de chriosanna de thríú tíortha óna gceadaítear ainmhithe, táirgí geirmeacha agus táirgí de bhunadh ainmhíoch a thabhairt isteach san Aontas i gcomhréir le Rialachán (AE) 2016/429 ó Pharlaimint na hEorpa agus ón gComhairle (IO L 114, 31.3.2021, lch. 1)." (*3) Rialachán Cur Chun Feidhme (AE) 2020/2235 ón gCoimisiún an 16 Nollaig 2020 lena leagtar síos rialacha maidir le cur i bhfeidhm Rialacháin (AE) 2016/429 agus (AE) 2017/625 ó Pharlaimint na hEorpa agus ón gComhairle maidir le samhlacha de dheimhnithe sláinte ainmhithe, samhlacha de dheimhnithe oifigiúla agus samhlacha de dheimhnithe sláinte ainmhithe/oifigiúla, maidir le coinsíneachtaí catagóirí áirithe ainmhithe agus earraí a theacht isteach san Aontas agus a ngluaiseachtaí laistigh den Aontas, deimhniú oifigiúil maidir leis na deimhnithe sin agus lena n-aisghairtear Rialachán (CE) Uimh. 599/2004, Rialacháin Cur Chun Feidhme (AE) Uimh. 636/2014 agus (AE) 2019/628, Treoir 98/68/CE agus Cinntí 2000/572/CE, 2003/779/CE agus 2007/240/CE (IO L 442, 30.12.2020, lch. 1)." (*4) Rialachán Tarmligthe (AE) 2020/692 ón gCoimisiún an 30 Eanáir 2020 lena bhforlíontar Rialachán (AE) 2016/429 ó Pharlaimint na hEorpa agus ón gComhairle a mhéid a bhaineann le rialacha maidir le coinsíneachtaí ainmhithe áirithe, táirgí geirmeacha agus táirgí de bhunadh ainmhíoch a thabhairt isteach san Aontas, agus maidir lena ngluaiseacht agus lena láimhseáil tar éis iad a thabhairt isteach (IO L 174, 3.6.2020, lch. 379)." (*5) Rialachán (CE) Uimh. 1069/2009 ó Pharlaimint na hEorpa agus ón gComhairle an 21 Deireadh Fómhair 2009 lena leagtar síos rialacha sláinte a mhéid a bhaineann le seachtháirgí ainmhithe agus táirgí díorthaithe nach bhfuil ceaptha lena gcaitheamh ag an duine agus lena n-aisghairtear Rialachán (CE) Uimh. 1774/2002 (Rialachán maidir le seachtháirgí ainmhithe) (IO L 300, 14.11.2009, lch. 1).”;"